הוועדה לענייני ביקורת המדינה, כנסת 17, פרוטוקול מספר 28, 2006-11-06 12:30

עמירה דותן: זה אומר שסיימנו?

אסתרינה טרטמן: ממש לא.

אסתרינה טרטמן: אני מאוד מקווה שהסוגייה תיפתר בהקדם, ואז לא נצטרך ועדות משנה מסוג זה.

אסתרינה טרטמן: ביקשתי מחברת הכנסת דותן להביא את דבריה בפני הוועדה.

אסתרינה טרטמן: אני מתנצלת, אני צריכה לצאת.

אסתרינה טרטמן: אני מסמיכה בזאת על-פי התקנון, את חברת הכנסת עמירה דותן לשמש מחליפתי בניהול הוועדה.

אסתרינה טרטמן: אני מתנצלת על היעדרותי מהישיבה, אנחנו נדבר רבות וארוכות.

אסתרינה טרטמן: מי שמכיר אותי יודע שהנושא קרוב מאוד ללבי והייתי מאוד רוצה להמשיך לשבת אתכם פה, אבל מה לעשות שבבית הזה יש התנהלויות שמכתיבות את סדר היום.

אסתרינה טרטמן: אני מתנצלת.

אסתרינה טרטמן: ראו כאילו אני אתכם בכל האמירות, אני יודעת לאן נושבת הרוח.

אסתרינה טרטמן: שתהיה לכם המשך ישיבה ראויה ונביא לתוצאות טובות.

אסתרינה טרטמן: תודה לכולם.

עמירה דותן: לא להאמין, אבל עברו 5 חודשים מאז שחבר הכנסת יורי שטרן ביקש ממני לעמוד בראש ועדת המשנה לנושא המפונים.

עמירה דותן: גם אני שולחת לו כמו כולנו ברכות חמות להחלמה מהירה.

עמירה דותן: כשיורי פנה אלי אז לא הבנתי את גודל המשימה ולא חשבתי שייקח כל כך הרבה זמן.

עמירה דותן: באתי משנים רבות של עבודה בצה"ל, מקום שעושים בו עבודה הרבה יותר מהר.

עמירה דותן: אני מוקירה מאוד את הרעיון של יורי משום שהוא הבין שצריך להקים על זה ועדת משנה.

עמירה דותן: אני מודה לו מאוד על האמון שהוא נתן בי.

עמירה דותן: העבודה בוועדה היא עבודה משותפת לוועדת המשנה ולשדולה עם יושבי הראש שלה: חבר הכנסת אורי אריאל וחבר הכנסת זאב אלקין.

עמירה דותן: אנחנו לא רואים לא גבולות גזרה ולא גבולות עשייה, אלא אנחנו חדורים בשליחות להפסיק את ועדת המשנה ולראות כי בא לציון גואל, ויש מקום מסודר ומאורגן למפונים מגוש קטיף ומהשומרון.

עמירה דותן: אני רוצה לומר יישר כוח לוועד מתיישבי גוש קטיף – לליאור ולכל הקבוצה.

עמירה דותן: זאת קבוצת אנשים כל-כך חרוצה ואכפתית, עם היד על הדופק, שיש בה מנהיגות שעושה לנו את המוות, ובצדק.

עמירה דותן: מצד שני עושה גם רוגע, אפשר לסמוך עליכם.

עמירה דותן: אני מאוד מעריכה ומאוד מודה, אני מרגישה שאני לא לבד בעניין הזה.

עמירה דותן: אתם באמת מנהיגים מאוד יפה את הוועדה ואת המתיישבים ויישר כוח.

עמירה דותן: בחודשים האחרונים הצטרפה לנושא חברתנו צביה שמעון שקיבלה את תפקיד מנהלת סל"ע המורכב.

עמירה דותן: אני שמחה מאוד שאת נמצאת כאן וגם אנשי המנהלת כי בוודאי לכל אחד יש התוספות שלו להאיר דברים ולשים אותם על דיוקם.

עמירה דותן: מהם ההישגים לאחר 5 חודשים?

עמירה דותן: ההישג הגדול ביותר הוא הלגיטימציה – מדברים בנושא, מטפלים בנושא.

עמירה דותן: ועדות הבית רואות לנכון להקדיש לנושא דיונים.

עמירה דותן: יושבת ראש ועדת הכנסת קראה לכל יושבי ראש ועדות הכנסת לערוך סיור ולראות במה דברים אמורים.

עמירה דותן: כלומר יש נראות טובה יותר ממה שהיה לפני כן, ומבחינה זאת חברי הכנסת אורי אריאל, זאב אלקין וכולנו הצלחנו להביא לנראות של הנושא.

עמירה דותן: אני מרגישה כתובת וזכות להיות כתובת לאנשים מדהימים ולקהילות מדהימות, ואני מודה לכם על האמון שכל אחד נותן בי, בוועדה ובעשייה שלנו.

עמירה דותן: זאת הרגשה מצוינת גם להרגיש כתובת וגם להיות לכם לפה, גם אם הפה הזה בינתיים מדשדש, והצורך עדיין גדול לעומת מה שאתם מקבלים.

עמירה דותן: מנכ"ל משרד ראש הממשלה מטפל בזה אישית, וכפי שליאור ואחרים יודעים, בכל שיחותיי עם ראש הממשלה הנושא הזה הוא הנושא הראשון, ואנחנו כרגע מציגים מצגת כדי להביא אותה לפני ראש הממשלה, לפי הבטחתו שהנושאים יובאו לידיעתו, פיקוחו וטיפולו האישי.

עמירה דותן: ביקשתי גם מלשכת ראש הממשלה וממנכ"ל משרד ראש הממשלה להביא עוד בשורה היום כי חשבתי שאולי נצא היום חדורים בקצת יותר חיוכים ובהרגשה שמשהו התקדם.

עמירה דותן: אני מבינה שבוועדת השרים שהתקיימה אתמול הייתה החלטה שעד 15 בדצמבר תהיינה הגרלות גם בניצן, גם בניצנים וגם באשקלון בגולף; ולמדתי אתמול שקהילות חלוציות ויתרו על סעיף 85 או 86, שלפיו הן לא לוקחות קהילות חדשות דרך הסעיף הזה, אלא יש סעיף חדש, לפי החלטת ממשלה, שמאפשר להם את הקמת הקהילות החלוציות כפי שהם רוצים.

עמירה דותן: נשמע מה אתם אומרים על זה, והאם זה בכלל "פטנט" ראוי שנוכל לטפל בו.

עמירה דותן: מול ההישגים המעטים – אני שוב אומרת, אני חשבתי שנעשה את זה הרבה יותר מהר ונוכל לטפל בדברים בסחף, וכבר היום תוכלו להיות עם תאריכי יעד איפה תגורו ואיפה לעבוד, מה קורה עם הילדים ועם הנוער.

עמירה דותן: הקשיים הגלובליים נמצאים בכמה נושאים: ראשית, קצב הפתרונות הוא איטי מדי גם לעומת הפינוי שלכם.

עמירה דותן: כל פעם אני שומעת שהפינוי נעשה בצורה מקצועית ומהירה בלוח זמנים ברור, ומאז שפוניתם קצב הטיפול והדרך שבו הוא נעשה שונה בתכלית השינוי.

עמירה דותן: שנית, חוק חדש שכל אחד מתרגם אחרת חלק גדול מהסעיפים שלו.

עמירה דותן: עיקר הקושי הוא בחוסר הישיבה יחד.

עמירה דותן: כל אחד עדיין יושב לבד: הוועד יושב לבד, המִנהלת יושבת לבד, המבקר יושב לבד.

עמירה דותן: אנחנו מנסים להפגיש את האנשים, והדיונים האלה הוא לזמן קצוב כי הבית הזה עובד בזמנים קצובים.

עמירה דותן: אני קוראת פעם נוספת ומחזקת את ידיו של רענן דינור לעבוד בשיתוף.

עמירה דותן: הרבה מאוד מהשיח המשותף, גם אם בהתחלה הוא יהיה כועס וישים דברים לא נעימים על השולחן, בסופו של דבר כולם מאחר שכולם רוצים לראות פתרון, הוא יביא לפתרונות שיהיו מוסכמים, ולא רק אחרי שכל אחד עושה את השבת לעצמו מנסים לראות איפה השבת מוצאת לה את הביטוי שכל אחד מבין אותו.

עמירה דותן: עדיין מסתכלים עליכם כעל משהו שהוא מחוץ לקונצנזוס.

עמירה דותן: בתוך הבית יש כבר לגיטימיות, אבל מחוץ לבית אתם עדיין בעיה שמטפלים בה הרבה זמן.

עמירה דותן: החברה הישראלית שכל-כך עייפה מכל מיני משברים ומבעיות שיש לה, די עייפה מלשמוע שוב ושוב את המצוקות, ולדאבון לבי לא ראיתי את ההצלחה הגדולה שלי כוועדה לסחוף אנשים נוספים כדי לעזור ולהפוך את זה לנושא חברתי.

עמירה דותן: אני רוצה להודות לתקשורת שחלק גדול מאמצעי התקשורת עוקבים אחרי מה שקורה, ומאפשרים לנו להביע את הדברים ולהראות את ההתקדמות או את חוסר ההתקדמות בתחום הזה.

עמירה דותן: דבר אחרון, שאני אומרת בזהירות.

עמירה דותן: יש אופי אחר לחיים מעבר לקו הירוק ואופי אחר לחיים בתוך הקו הירוק.

עמירה דותן: חלק גדול מהרגלים, מציפיות ומכל מיני דברים שקורים מהמשבר ואילך מונָחים בהבדל הזה בין לחיות אחרת בגוש לבין לחיות אחרת בקו הירוק, כמו למשל כל אותם הסכמים שצריך לחתום עליהם, הבנת ההסכמים, לוחות זמנים ודברים נוספים.

עמירה דותן: הבעיה עדיין על השולחן, אנחנו מדשדשים בפתרון שלה.

עמירה דותן: התסכול מאוד גדול כי יש פה הרבה אנשים מאוד טובים שמשקיעים הרבה מאוד זמן, אנרגיה ורצון, ואנחנו עדיין באותו מקום ולא רואים שזה מתקדם, אלא אם צביה תיתן קול קורא שייתן לנו הרגשה שדברים יכולים להיות אחרת.

עמירה דותן: אני רוצה להדגיש שלא מדברים פה על תרגיל תיאורטי או מחשבתי.

עמירה דותן: יש פה אנשים שמוכרחים לדעת מה קורה אתם, אם לא אתמול, אז לפחות היום ומחר.

עמירה דותן: אני רוצה להודות גם לחנה, המנהלת המדהימה של הוועדה.

עמירה דותן: היא סיכמה את כל פעילות הוועדה עד כה: את הדיונים ואת הסיורים שהתקיימו.

עמירה דותן: ההמלצה לדיון שלנו היום הוא סיכום של אותן פעילויות שעשינו, וכן קיבלנו תשובות ממנהלת סל"ע איפה כל נושא עומד מטופל או לא מטופל, ואיפה הקשיים.

עמירה דותן: אני לוקחת את זה כמובן מאליו כי אנחנו לא נקריא את האינפורמציה, כי היא צריכה להיות המצע לדיון שלנו.

קריאה: אם היא נכונה.

עמירה דותן: נכון.

עמירה דותן: לכן זאת המלצה לדיון.

עמירה דותן: אבל לא נתחיל להקריא מה כתוב בה.

עמירה דותן: ממנו נצא הלאה ונראה איך אנחנו מתקדמים לפעילות.

משה גפני: השאלה שלי היא לא על הפרטים.

משה גפני: למה בגדול לא יושבים יחד וזה מתמשך כל כך הרבה זמן?

עמירה דותן: הקושי הראשון הוא שלא יושבים יחד; והקושי השני הוא שיש המון ביורוקרטיה, המון רגולציות, המון דקדוקים כאלה ואחרים בסעיף כזה או אחר, שלהערכתי, כולם בני פתרון אם אנשים בחוכמתם ידעו שאנחנו יכולים ללכת לקראת פתרון.

עמירה דותן: אלה שתי הלקונות שאם נתגבר עליהן הפתרון יהיה יותר מהיר.

משה גפני: בירכת את המנהלת החדשה של המִנהלת על התפקיד?

עמירה דותן: בוודאי, אנחנו עובדות הרבה יחד.

עמירה דותן: חבר הכנסת אורי אריאל, בבקשה.

אורי אריאל: תודה.

אורי אריאל: הרב גפני, אני מוכן לברך את כולם פה בתור כהן, כולל אותך.

אורי אריאל: כל יום אני עושה את זה וגם את ראש מנהלת סל"ע, הגברת צביה שמעון.

אורי אריאל: אני לא חבר בוועדה, אבל אני משתדל להיות בסיורים ובדיונים האלה, קודם כל כדי להיות עם המתיישבים וגם כדי לראות אם אפשר לסייע במשהו.

אורי אריאל: כבר אמרו חכמים: "כל המציל נפש אחת כאילו מציל עולם ומלואו".

אורי אריאל: לא צריך להתעסק עם 1000 משפחות.

אורי אריאל: הטיפול עד היום הניב פירות, אבל צריך לומר שאחרי 16 חודש יש הרבה מה לשפר.

אורי אריאל: על זה אפשר להסכים.

אורי אריאל: אני לא מחפש לתקוף אף אחד, אין לי חשבון עם אף אחד, יש לי חשבון עם עצמנו: האם נתנו תשובות לאותם אנשים שהמדינה החליטה להוציא אותם מבתיהם.

אורי אריאל: נושא יישובי הקבע הוא רחוק מאוד מפתרון.

אורי אריאל: אני מכיר את הנתונים, אז שמחתי לשמוע על ההתקדמות בפלמחים, ובשומריה הכול זז, לא הכול שחור.

אורי אריאל: מטבע הדברים עוסקים בבעיות, לא עוסקים במה שסודר.

עמירה דותן: נכון מאוד.

אורי אריאל: בשמי ובשם כולם, תודה לכל העוסקים במלאכה.

אורי אריאל: תסלחו לי שאני לא מזכיר שמות כי אני יודע שאפספס חלק.

אורי אריאל: הייתי רוצה לבקש, גברתי יושבת ראש הוועדה, שכשם שאתם עושים דוח סטטוס למה הגענו היום, תעשו תוכנית עבודה ותגידו למשל, שפלמחים ייפתר תוך 3 חודשים - זאת דוגמא שמתקדמת דווקא.

אורי אריאל: אני מבין שזה תלוי באנשי פלמחים, באנשי אלי סיני ובעוד בעיות.

אורי אריאל: בסדר, אלה החיים, אתם עוסקים במטֶריה הזאת, זה תפקידכם.

אורי אריאל: אני בוודאי לא אתפוס אתכם, ואומר שאמרתם 3 חודשים והסברתם שהייתה תקלה וזה לקח 5 חודשים.

אורי אריאל: אבל אם יש תוכנית עבודה זה מחייב את כולם, זה מכניס לשפה אחידה, וזה עוזר.

אורי אריאל: קצב התשובות לא מספק.

אורי אריאל: לדוגמה, נושא היישובים הלא מוכרים עדיין בדיון.

אורי אריאל: אני מבין שזה מסובך וזה תקדים.

אורי אריאל: יש דברים שאני לא מבין כי לא שאלתי ולא אמרו לי ואני לא מבין.

אורי אריאל: גם "לא" היא תשובה.

אורי אריאל: אז אם מקבלים תשובה שלילית אפשר ללכת לבית-משפט ולעשות דברים אחרים; כשאין תשובה, ואנשים נמצאים באי ודאות, זה הכי חמור.

אורי אריאל: תנו לאנשים ודאות.

אורי אריאל: תזכרו מצדי רק את המשפט הזה.

אורי אריאל: זה יהיה כך או אחרת, אבל תגידו להם מה זה.

אורי אריאל: אדם שאינו יודע איפה בית הקבע שלו, ולא יודע מה יהיה לו ומה לא יהיה לו ואיך יהיה לו, לא יכול לחיות את חייו בשלום.

אורי אריאל: לא עם עצמו, לא עם אשתו, לא עם ילדיו, לא עם סביבתו.

אורי אריאל: זה לא עובד.

אורי אריאל: אני לא מציע לאף אחד להיות במצב דומה לזה, לא כזה.

אורי אריאל: כמו שעמירה ציינה, החוכמה היא לעשות אינטגרציה בין כל הדברים.

אורי אריאל: אם תיפתר בעיה אחת ושמונה אחרות לא, תודה רבה, אבל זה לא יעבוד.

אורי אריאל: כל מה שאמרתי הוא בגדר "אין מזרזים אלא למזורזים".

אורי אריאל: ואני אומר גם תודה על כל מה שכן נעשה, אבל אחרי 16 חודש הגיע הזמן להעביר מהלך ולקבוע גם מועד סיום.

אורי אריאל: אם אחרי מועד הסיום עוד יישארו בעיות, ומן הסתם יישארו בעיות, זה בסדר, אבל לא ייתכן שאין מועד סיום.

אורי אריאל: תודה.

עמירה דותן: צביה תציג את תוכנית העבודה.

עמירה דותן: אני רוצה לקחת את הדברים של אורי כדי לשמוע מהי תוכנית העבודה.

עמירה דותן: כולנו יודעים מהן המצוקות והבעיות.

עמירה דותן: מה תוכנית העבודה, מה קצב ההתקדמות, מהן המהמורות והבעיות, איפה אנחנו יכולים לעזור ואיפה מישהו אחר יכול לעזור?

צביה שמעון: על שולחנכם מונחות שתי חוברות: האחת היא דוח הסטטוס לסיכום פעילות שהועברה לחברי הכנסת.

צביה שמעון: כשנכנסתי לתפקידי אמרתי שבשביל שקיפות וכדי לקבל הערות מכם נפרסם דוח סטטוס אחת לחודשיים-שלושה ונראה מה קורה כי אם אין לי חדש, אין חדש שאני אוציא עוד חוברת.

צביה שמעון: לכן כאן יש פירוט בכל התחומים.

צביה שמעון: לבד ממנה מונחת חוברת נוספת שהיא סיכום של דוח הסטטוס שהבאנו בוועדת השרים לענייני התנתקות.

צביה שמעון: זה תמציתי.

צביה שמעון: אני אעבור על זה במהירות, ואתם יכולים לעקוב אחרי.

צביה שמעון: נכון שעברו 15 חודש מאז ההתנתקות ונכון שהמצב קשה, אני לא אצבע בוורוד ולא אגזים ולא אספר סיפורים.

צביה שמעון: המצב לא קל.

צביה שמעון: אבל צריך לזכור כמה דברים: חלה התקדמות ניכרת, לצערי הרב, לא מספיק, ויש עוד המון לעשות.

צביה שמעון: כדי לשמור על הקהילות כקהילות העברנו את כל האנשים לאתרים זמניים.

צביה שמעון: אנשים יכלו לשכור דירות, ובזה תם הסיפור, ואז מטפלים מיד בקבע.

צביה שמעון: המפונים עמדו על כך שיעברו בקבוצות, ואנחנו חשבנו שנכון לשמור על היישובים כיישובים עד כמה שניתן.

צביה שמעון: לכן העברנו אותם קודם כל למלונות במשך תקופה ארוכה; בנינו אתרי קרווילות והעברנו אותם לאתרים הזמניים.

צביה שמעון: זה לקח המון זמן.

צביה שמעון: היו קהילות שדיברו איתנו רק כמה חודשים אחרי הפינוי, ואני לא אומרת את זה כביקורת, אלא כעובדה כדי להסביר מדוע חל העיכוב.

צביה שמעון: עסקנו בסידור כל הקהילות באתרים הזמניים.

צביה שמעון: במצבם הנפשי של המפונים חל שיפור אחרי שהם נמצאים באתרים הזמניים שלהם.

צביה שמעון: זה לא מספיק, ויש עוד הרבה מה לעשות.

צביה שמעון: התחלנו את הדיונים ואפשרנו לאנשים לבחור איפה הם יגורו באתרי הקבע.

צביה שמעון: גם זה לקח זמן.

צביה שמעון: שואלים אותי למה לא עשינו תוכניות ולמה הטבעות לא מוכנות – משום שיכול להיות שזאת גבעה שאין בה כלום, מתחילים מהתחלה.

צביה שמעון: לכן התחלנו את התהליך שהוא מהיר לכל הדעות משום שמי שמכיר ויודע איך מקימים יישובים בארץ יודע שלוקח לפעמים למעלה מ-10 שנים להקים יישוב חדש.

צביה שמעון: תוך 12 חודש יש לנו כבר תב"ע מוכנה.

צביה שמעון: יש כמה מקומות שבהם אנשים כבר קיבלו את המגרשים שלהם.

משה גפני: מאז שנכנסת לתפקיד כל הגורמים יושבים יחד?

משה גפני: יושבת הראש אמרה שאחת הבעיות היא שלא יושבים יחד, ואותי לימדו שאם לא יושבים יחד זה יכול להיות דו-שיח של חירשים.

צביה שמעון: לפני כמה ימים שאל אותי רענן דינור איך מתחלקת העבודה שלי, כמה זמן אני בפגישות וכמה זמן אני יושבת במשרד.

צביה שמעון: התשובה שלי היא ש-90% מהזמן שלי זה פגישות.

צביה שמעון: לפעמים אני מתחננת שייתנו לי טיפת זמן שאני גם אעשה משהו ולא רק אפגוש אנשים.

צביה שמעון: אני נפגשת המון עם אנשים.

צביה שמעון: חלק מהשיקולים של ראש הממשלה למינוי שלי היה הטיפול בפרט.

צביה שמעון: יש מקרים מאוד קשים, ואני נפגשת פרטנית עם אנשים.

צביה שמעון: אם יש משהו בלבי שעושה לי טיפת נחת זה לעזור לאנשים פרטנית.

עמירה דותן: אני מודה לך על השאלה כי באמת מותר לומר את שבחה של צביה בפניה.

עמירה דותן: חלק מהחוזק שלה הוא להקשיב ולהיענות לעניין הפרטני.

עמירה דותן: כשאני דיברתי על היחד זה היה יותר בפן הקהילתי, כשבתוכו יש פנים לכאן ולכאן.

עמירה דותן: למשל, המעבר של עין צורים ולכיש, בחירת המיקום וכל מה שמשתמע ממנו, אלה הנושאים.

עמירה דותן: לממשלה יש הדברים שהיא צריכה לטפל בהם, הקהילה רוצה דברים אחרים, לראש המועצה יש דברים אחרים, ויחד זה מארג של כל הדברים האלה יחד.

צביה שמעון: הזכרתי שראש הממשלה מינה אותי דווקא בגלל הטיפול בפרט, ומיום כניסתי לתפקיד גם אנשיי וגם אני ביקרנו בבתים ובקרווילות, והגענו ללמעלה מ-500 ביקורים.

צביה שמעון: לבד מיועצים חברתיים שגם הם ערכו ביקורים.

צביה שמעון: לפעמים זה כפול ולפעמים יותר.

צביה שמעון: בביקורים אנשים שלנו דיברו עם המשפחה, אספו את הבעיות, ואנחנו מקיימים מעקב.

צביה שמעון: על סטטוס דיור הזמני אני לא צריכה לפרט.

צביה שמעון: בקרווילות יש המון בעיות, לצערי הרב.

צביה שמעון: אתמול קיימתי ישיבה אצלי.

צביה שמעון: מכיוון שאת הקרווילות בנו גם החטיבה להתיישבות, גם משרד הביטחון, גם עמיגור, גם משרד השיכון ועוד הרבה אנשים, העברנו את רוב האחריות למשרד השיכון שאצלם זכתה חברת "עמיגור".

צביה שמעון: אתמול היו אצלי נציגי עמיגור- -

אורי אריאל: למה לא את כולם?

צביה שמעון: כי החטיבה להתיישבות רוצה לטפל בשלבים, ואנחנו נעביר אליה.

צביה שמעון: זה הסיכום.

צביה שמעון: זה גם יותר טוב, כי הם לא יוכלו לטפל בכל האתרים בו-זמנית, וזה חורף, וחבל על הזמן.

עמירה דותן: אז החטיבה תטפל בחטיבה, ועמיגור- -

צביה שמעון: בשבוע הבא אני פוגשת את עופר, מנכ"ל החטיבה, ואנחנו נסכם גם את זה.

צביה שמעון: אנשי עמיגור היו אצלי אתמול, סיכמנו איך מתקדמים.

צביה שמעון: מונה אצלי אדם בשם מוטי אלימלך שמטפל רק בזה.

צביה שמעון: הוא מסתובב באתרים ודואג שהליקויים יתוקנו.

צביה שמעון: מוסדות ציבור כמעט גמרנו, נשארו עוד שניים בעין צורים.

צביה שמעון: בעניין דוח פיצויים וועדות זכאות.

צביה שמעון: כ-98% כבר קיבלו את הפיצוי עבור הבית שלהם.

צביה שמעון: יש בעיה של השומות הפרטניות: כמעט כולן קיבלו פיצוי נורמטיבי, לפי סעיף א; למעלה מ-40 משפחות לא קיבלו את הפיצוי הנורמטיבי, אבל קיבלו מקדמה משום שהם לא השלימו את הטפסים.

צביה שמעון: אנחנו לא יודעים מה בדיוק היה להם אז הם קיבלו לפי 92 מטר.

צביה שמעון: אחרי שקיבלנו את השומות מהשמאי הממשלתי הגיע לשלוש משפחות קצת יותר, והם קיבלו.

צביה שמעון: כל האחרים קיבלו מה שמגיע להם או יותר.

צביה שמעון: יש בעיה עם הפיצוי לחקלאים, מכיוון שבחוק נקבע שהם מקבלים קודם את הפיצויים ואחר-כך כל מיני מענקים, ובסוף עוד 10%.

צביה שמעון: ישבנו עם משרד המשפטים ועם משרד החקלאות, זה גם נדון בוועדה להסרת חסמים.

צביה שמעון: חלק מהבעיות נפתרו, ועל חלק יש לנו מחר דיון אצל רענן דינור בוועדת החסמים, ובו נשלים את הדיון בנושא הזה.

צביה שמעון: זה כמובן לא ימצא חן בעיני כולם, ויהיו הערות, אבל לפחות מיצוי מה שיש בחוק, ואיך אפשר לשפר ולייעל אני מקווה שנגמור מחר.

צביה שמעון: גם בעסקים וגם בחקלאות אנשים הגישו את התביעות שלהם מאוחר.

צביה שמעון: לכן יש עיכובים, אבל קשה ומסובך מאוד.

צביה שמעון: אני משערת שזה יארך זמן, אבל גם שם חלה התקדמות.

צביה שמעון: בעסקים לפחות 80% מאלה שהגישו קיבלו מקדמה או תשלום.

צביה שמעון: יש לכם את כל המספרים – מה גובה הפיצויים, כמה קיבל כל אחד, ואנחנו נמשיך לתוכנית יישובי הקבע.

צביה שמעון: בתוכנית יישובי הקבע כתוב איזו קהילה עוברת ולאן, וכמה מגרשים יש בכל מקום.

צביה שמעון: יש כמה בעיות עם זה כי מכיוון שהמפונים לא כל כך סומכים עלינו ולא מאמינים לנו ועברו את מה שעברו ורוצים להיות בטוחים, יש הרבה אנשים שנרשמו לשני אתרים ואפילו ליותר.

צביה שמעון: אין לנו אומדנים מדויקים כמה יש לנו ולאן הם הולכים.

צביה שמעון: ובכל זאת החלטנו לרכוש את ניצנים ואת הגולף.

צביה שמעון: הגולף בהליך מאוד מתקדם, ולטעמי גם ניצנים.

צביה שמעון: הכוונה שלנו היא לקיים הגרלה בין 1-15 בדצמבר ולגמור את חלוקת המגרשים, כשאני יודעת שאנשים שרואים את בית הקבע שלהם ויודעים לפחות באיזו נקודה הוא יהיה, מרגישים הרבה יותר טוב, ושיש אור בקצה המנהרה.

צביה שמעון: אני ראיתי את זה בקהילות החלוציות כשעברה החלטת ממשלה להתחיל את עבודות העפר שם.

צביה שמעון: צלצלו אלי אנשים רבים מנצרים ומעצמונה ואמרו לי, את לא יודעת איזו שמחה בלב.

צביה שמעון: צלצל אלי הרב פרץ, ואמר לי שהם קיימו תפילה חגיגית.

צביה שמעון: מאוד חשוב שאנשים יידעו שיש תקווה, וזאת המטרה הכי חשובה והעיקרית של מנהלת סל"ע.

צביה שמעון: יחד עם זאת, זה הליך מורכב משום שצריך הסכם עם התושבים, הסכם עם היישוב הקולט, הסכם עם מנהל מקרקעי ישראל, תקציב משרד האוצר, ועדת הכספים של הכנסת, שאני מוכרחה לומר שהיא הכי זריזה – זה מגיע לוועדה ועובר מייד.

צביה שמעון: הרבה מאוד גופים שצריכים לשבת יחד ולסגור הסכמים.

צביה שמעון: הסכמים זה גם יועצים משפטים שלנו ושל התושבים, של הרשות, איך סוגרים את זה, הרכישה, ואיך הכול מתמזג יחד- -

אורי אריאל: כל זה 10%, ואני עדיין מרשה לעצמי לבקש בשם כולנו שתעשו מאמץ לזרז את זה.

אורי אריאל: אין ימי שישי ואין לילה.

אורי אריאל: מה שאמרת זה רק חלק מהבעיות, יש יותר, אני יכול להוסיף.

צביה שמעון: אני אגיד לך.

צביה שמעון: אולי לא תצטרך להוסיף אחרי שאני אגיד לך.

עמירה דותן: אנחנו יודעים שזה התהליך, אולי הדפוס צריך להשתנות.

עמירה דותן: זה לא שישי-שבת, חלילה, אבל אולי במקום שכל אחד- -

אורי אריאל: קוראים לזה "מוצאי שבת בבוקר".

צביה שמעון: קודם דיברתי על הפיצויים, ואני רוצה לומר שהכפלנו את עבודת הוועדה המיוחדת, ועדיין יש מאות תיקים.

צביה שמעון: אנחנו נעשה כל מה שאפשר.

צביה שמעון: בקרוב אקח ימים שלמים ואשב בוועדה המיוחדת כדי לעזור ולהגביר את העבודה משום שצריך גם סדר עדיפויות.

צביה שמעון: מבחינתי, עכשיו צריך לגמור יישובי קבע עד כמה שאפשר.

צביה שמעון: אנחנו לקראת חתימה עם בוסתן הגליל, עם יד בנימין, עם חפץ חיים.

צביה שמעון: בתלמי יפה ויד חנה מישהו שאל אם שילמנו את החובות, אז שילמנו 5 מיליון שקלים.

יעקב רוזנברג: אני מיד חנה.

יעקב רוזנברג: לא שולם נכון להיום בעשר בבוקר.

צביה שמעון: אז אני אומרת לך ששילמנו.

יעקב רוזנברג: דיברתי עם סיזל ב- 10:00 בבוקר, ולא שולם.

צביה שמעון: אם פעם תתפוס אותי כאן אומרת דבר שאינו אמת, מה שאתה רוצה.

צביה שמעון: החשבת שלנו העבירה- -

יעקב רוזנברג: שאלתי אותה לפני שהגעתי לפה.

אורי אריאל: זה שהם העבירו זה דבר אחד, עד שרואים בקופה- -

יעקב רוזנברג: - - -

אורי אריאל: רשמנו לפנינו, נבדוק.

צביה שמעון: זה עבר, אני יודעת.

צביה שמעון: לוקח 3 ימים עד שרואים את זה בבנק.

צביה שמעון: אני אתן לך את הטלפון שלי, דבר אתי אם יש בעיה.

צביה שמעון: איתי, יש עוד שמתקדמים מאוד?

צביה שמעון: איתי אהרונסון - - -

צביה שמעון: בחלוציות התחלנו בעבודות העפר, אמרתי גם קודם.

איתי אהרונסון: - - - 800 משפחות עם חוזה חכירה ביד.

איתי אהרונסון: המאמץ מאוד גדול.

איתי אהרונסון: לא במוצאי שבת בבוקר- - -

קריאה: יש שאלה על אמציה.

צביה שמעון: שליח מטעמם בא אליי ואמר לי שזה מסתדר.

צביה שמעון: היום בבוקר הוא חזר אליי ואמר שהוא לא הצליח לפתור את הבעיה.

צביה שמעון: דני מורביה, ראש המועצה האזורית, קבע אתי יחד אתם ביום רביעי בבוקר ב- 9:00 לראות מה עושים.

צביה שמעון: בינתיים מכיוון שמתנהל משא ומתן שהוא בלתי אפשרי כמעט, ואם לא הייתה הקבוצה של קטיף הייתי מפסיקה את זה מזמן.

צביה שמעון: אבל אני באמת חשה כך כי זאת קבוצה שקטה, וזה עוד יותר ממריץ לעזור להם.

צביה שמעון: אני הולכת עם זה כמה שאפשר.

צביה שמעון: ביום רביעי נשב, כבר מצאנו חלופות, יש לנו חלופות.

צביה שמעון: אני מדברת עם נציגים מאמציה.

צביה שמעון: הם מעדיפים את אמציה, ולכן אני ממשיכה את זה.

צביה שמעון: יש עדיין קבוצות שלא יודעות לאן הן הולכות.

צביה שמעון: עניינה של הקבוצה שהולכת לפלמחים נפתר; כפר דרום – לא לגמרי סיימנו.

צביה שמעון: הם אמורים ללכת לכרמית, ויש שם איזושהי בעיה; יש קבוצה של אלי-סיני שרוצה ללכת לאולגה.

צביה שמעון: מחר יושבים עם עורכי הדין שלהם.

צביה שמעון: אבי פרחן נמצא בחו"ל, וניפגש בשבוע הבא.

צביה שמעון: שם יש בעיה.

צביה שמעון: לא ניכנס לפרטים, אנחנו נקיים אתם דיון.

צביה שמעון: חוץ מזה, לפי דעתי, כולם יודעים לאן הם רוצים ללכת.

צביה שמעון: חלק רשומים בלמעלה ממקום אחד, והבעיה תיפתר אחרי שנעשה הגרלה בניצן, ניצנים והגולף, וכך תהיה לנו תמונה מדויקת ב-95%.

צביה שמעון: מי שלא הלך להגרלה אומר לנו במילים אחרות שהוא הולך למקומות אחרים שבהם הוא רשום.

צביה שמעון: יש קבוצה נוספת שרוצה ללכת לאגוז.

צביה שמעון: זה בלתי אפשרי, זה גם נדון בוועדת החסמים.

צביה שמעון: הוועדה הזאת הוקמה בעקבות בעיות רציניות ולא קלות שמחייבות החלטה בדרג של ראש הממשלה.

צביה שמעון: שם מתקבלות ההחלטות, ובדרך כלל לא צריך יותר מזה, ואם צריך אנחנו מביאים את זה גם לוועדת השרים.

צביה שמעון: ועדת החסמים תדון בעוד 2-3 נושאים לא קלים- -

אורי אריאל: למה זה לא אפשרי באגוז?

צביה שמעון: אתה יודע, בגלל הביו ספירה, והם לא מתפשרים.

צביה שמעון: אבל יש לנו חלופות שגם עליהן אתה יודע.

צביה שמעון: ביקשת להצטרף לאחד הסיורים, ואני אשמח.

אורי אריאל: זה נשמע פתאום כמו שיעור פרטי, וזה לא נוח לי.

צביה שמעון: לאלה שהולכים לאגוז מצאנו כמה חלופות.

צביה שמעון: יש לנו בעיה אחרת עם הקבוצה, שאתם מודעים לה.

צביה שמעון: אבל אנחנו נגמור ונחליט לאן הם הולכים.

צביה שמעון: זאת קבוצה שייקח זמן כי לא חשוב איזו מהחלופות נבחר, אנחנו נצטרך להתחיל את התהליך מתחילתו.

צביה שמעון: אם יש בתמ"א הזאת, אז לא, אבל אם לא אז צריך לשנות בתוכנית המתאר האזורית והארצית ובתב"ע.

צביה שמעון: לא למדתי הכול, אבל אני בדרך.

צביה שמעון: זה תהליך, וכל פעם צריכים לעבור 3 חודשים, זה מתפרסם, מגישים התנגדויות, עוברים עוד 3 חודשים, ואז עוברים לשלב הבא.

צביה שמעון: גם אם נעשה הכי מהר שאפשר זה ייקח בערך 8, 9 חודשים.

צביה שמעון: הם יודעים, והם מוכנים לחכות.

עמירה דותן: יש מקום שהוסכם?

צביה שמעון: לא הוסכם.

צביה שמעון: הם יודעים על החלופות, אנחנו עוד בוחנים אותן.

צביה שמעון: בסיור השבוע נחליט פחות או יותר איפה זה יהיה.

צביה שמעון: זה יתקדם.

עמירה דותן: ומאז עוד 8 חודשים?

צביה שמעון: לא.

צביה שמעון: אנחנו לא עושים את זה בלי התושבים.

צביה שמעון: כשנסכם אתם וסוגרים את זה, זה לא ייסגר השבוע אתם.

צביה שמעון: כשמסכמים עם התושבים אנחנו מתחילים להעביר את התוכניות.

עמירה דותן: ואז עוד 8 חודשים?

צביה שמעון: נכון.

צביה שמעון: במקרה שאנחנו מזרזים מאוד.

אורי אריאל: שמענו בשמחה רבה שצה"ל סוף סוף אישר לעשות את הכביש באזור לכיש.

אורי אריאל: אתם יודעים גם להעריך מתי אפשר יהיה לנסוע בו?

צביה שמעון: הם רוצים לבצע את זה בעצמם.

צביה שמעון: אתה יודע, הם מבצעים את זה הכי מהר.

אורי אריאל: אני לא יודע, אני שואל האם יש הערכת זמן.

אורי אריאל: ראיתי שהצבא עושה דברים מאוד מהר, מאוד לאט, ראיתי הכול קורה.

צביה שמעון: מכיוון שסיפרנו להם עד כמה מסוכן לנסוע בכביש הזה הם גם אישרו וגם הבטיחו לעשות את זה מהר.

עמירה דותן: פגשתי אתמול את בני גנץ במקרה, והוא מאוד כעס על הלחץ שלנו לפתוח את הכביש.

עמירה דותן: הוא אמר לי שההחלטה הזאת לא בסדר.

עמירה דותן: אבל הם יבצעו את זה מהר.

אורי אריאל: נהדר שמפקד מז"י מתחייב בשם אלוף פיקוד מרכז לעשות את זה מהר.

עמירה דותן: סליחה, לא הובנתי נכון.

עמירה דותן: הוא כועס על כך שההחלטה התקבלה נגד רצונם; מצד שני מי שמבצע זה לא מז"י.

עמירה דותן: הבנתי שההחלטה שהתקבלה היא לביצוע מהיר.

צביה שמעון: את התשובה בעניין הכביש קיבלנו מלשכת שר הביטחון וגם מסגן הרמטכ"ל שהבטיחו שיעשו את זה כמה שאפשר מהר.

צביה שמעון: בסדר?

אורי אריאל: לא.

אורי אריאל: יש תאריכים בעולם.

אורי אריאל: כשהבת שלי שואלת אותי מישהו, אני אומר לה: "בשבוע הבא, ביום זה, בשעה זאת, ניסע"; או אם מישהו בכנסת שואל אותי אני משתדל להגיד לו שייקח ליזמן, אבל זה יהיה בתאריך מסוים.

אורי אריאל: התשובה הזאת, ועוד בצה"ל, שיודעים לתת פקודות, שזה יהיה הכי מהר, אני מבין מזה שאנחנו בבעיה.

אורי אריאל: עכשיו נמשיך ללחוץ, אנחנו עושים את זה בהרבה דברים- -

עמירה דותן: אתה צודק.

עמירה דותן: זאת נקודה מאוד חשובה.

צביה שמעון: הם גם ישיבו לנו מהר בסך-הכול- -

אורי אריאל: בטח, אחרי שנה.

צביה שמעון: זה לא אחרי שנה.

קריאה: אנחנו שומעים שאנחנו לא יודעים כלום.

קריאה: אתם מטפלים בנו, ואנחנו לא רואים שום דבר.

קריאה: לוועדה אתם מראים, אנחנו לא רואים שום דבר.

קריאה: אנחנו לא רואים את דוח מנהלת סל"ע.

קריאה: למה?

קריאה: קודם כל אנחנו.

צביה שמעון: ליאור, אתה רוצה לענות על השאלה הזאת?

ליאור כלפה: - - -

צביה שמעון: באתר המנהלת יש הרבה מאוד מידע.

צביה שמעון: אתם יכולים לדעת טוב יותר את החוק וגם את התקדימים.

צביה שמעון: יעקב זיגדון, אולי תאמר כמה דברים- -

עמירה דותן: אנחנו מברכים מאוד את כניסתך לתפקיד, כי מאז ראינו שאפשר לעשות אחרת.

עמירה דותן: אנחנו מברכים אותך גם על הביצוע וגם על הרוח.

ליאור כלפה: - - -

עמירה דותן: נכון.

עמירה דותן: יישר כוח.

יעקב זיגדון: אני אתן גם את הסטטוס, גם מה אנחנו עושים כרגע ומה אנחנו מתכננים להמשך, ואני אסיים בהערכה ובהמלצה איך הוועדה בראשותך יכולה לסייע בתחום התעסוקה למפונים.

יעקב זיגדון: 99% מכוח העבודה של המפונים עובד כרגע.

יעקב זיגדון: ללמעלה מ-300 איש הצלחנו לסדר עבודה מאז שנכנסנו לעסק.

יעקב זיגדון: רוב המשרות שאנשים עובדים בהן בעקבות התערבות שלנו הן משרות יחסית פשוטות למה שאנחנו יכולים להציע בשירות התעסוקה.

יעקב זיגדון: גיבשנו סל וכלים ייחודיים למפונים מגוש קטיף ומצפון השומרון לצורך מציאת מקום עבודה, והסל הזה וההטבות הם עד 31 בדצמבר 2006.

יעקב זיגדון: כלומר הארכת התוקף שלהם מחייבת את הארכת תוקף החלטת הממשלה שנתנה לנו את כל הגושפנקה להתעסק בעניין המפונים.

יעקב זיגדון: כלי ההשמה העיקרי שאנחנו משתמשים בו הוא השמות.

יעקב זיגדון: רוב ההכשרות הן עם השמה.

יעקב זיגדון: ההכשרות הן קורסים – מסופרי סת"ם דרך שיווק וקידום מכירות, מורי דרך וכדומה.

יעקב זיגדון: רוב הקורסים האלה אמורים להסתיים בהשמה.

יעקב זיגדון: קורס אחד שהסתיים כבר אכן הוכיח את עצמו.

יעקב זיגדון: אנחנו שולחים אנשים להכשרה מקצועית עם שוברים ומרוויחים מזה פעמיים: זה מטיל את האחריות לבחירת המסלול והמקצוע על המפונה עצמו וגם לבחירת מקום העבודה.

יעקב זיגדון: כך הוא יותר מעורב.

יעקב זיגדון: 60% מהאנשים שנשלחו לקורסים באמצעות שוברים מצאו עבודה, רובם בתחום שהם למדו, כך שזה כלי אפקטיבי שמוכיח את עצמו.

יעקב זיגדון: אנחנו ממשיכים בכלי הזה.

יעקב זיגדון: חלק קטן מהאנשים נהנו מייעוץ פסיכולוגי-תעסוקתי שלנו.

יעקב זיגדון: הוקמו מוקדים ייחודיים למפונים שמטפלים בהם ישירות.

יעקב זיגדון: כלי של תמרוץ מעסיקים הוא לא אפקטיבי.

יעקב זיגדון: רוב המעסיקים אינם מעונינים.

יעקב זיגדון: עשינו את העסק מאוד פשוט: כל מעסיק שמעסיק מפונה מגוש קטיף זכאי לקבל 1000 שקלים עבור המפונה במשך 18 חודשים.

יעקב זיגדון: מעסיקים לא קופצים על זה.

יעקב זיגדון: לא רוצים, לא מעונינים.

יעקב זיגדון: מעט מאוד פנו בעניין, כמו תל-דור שקלט 80 איש בשיטה הזאת.

זאב אלקין: ועדיין יש התניה של 5 אנשים.

יעקב זיגדון: ביטלנו גם את ההתניה הזאת, אבל גם בעל חנות מכולת שרוצה לקחת עוזר יכול לקבל את ההטבה הזאת.

יעקב זיגדון: בכל זאת זה לא משהו שמשך אותם.

יעקב זיגדון: כך גם במעונות יום:

יעקב זיגדון: ניסינו לעזור ל-80 נשים במימון מעונות היום לילדים בזמן חיפוש העבודה, וזה גם לא כלי אפקטיבי שמביא לעבודה.

יעקב זיגדון: לכן נראה מה נעשה עם זה.

יעקב זיגדון: התקציב שלנו לפרויקט הזה הוא 13.5 מיליון שקלים, מתוכו לקחנו לתקורה הניהולית כמיליון שקל, אבל מתוך התקורה הניהולית שרובה זה שכר לעובדים שהם מפונים מגוש קטיף.

יעקב זיגדון: כך שאני יכול להגיד שלמעלה מ-95% מהתקציב חזר להוצאה ישירה למפונים עצמם ולא לכל מיני תקורות מסביב.

יעקב זיגדון: תוכניות להמשך: יש לנו 968 מפונים שאנחנו צריכים למצוא להם עבודה, כשתאריך היעד הוא סוף השנה; למעלה מ-300 איש נמצאים בהכשרות מקצועיות שבסופן אמורות להיות השמות.

יעקב זיגדון: לפי הטכניקה שפותחה הגופים שמכשירים אותם מחויבים להשמה או שזה באמצעות שוברים שגם הם בכיוון של השמה.

יעקב זיגדון: לכן אנחנו יחסית אופטימיים בכיוון הזה.

יעקב זיגדון: הערכה היא שלאחר שנמצה את כל הדברים האלה עד סוף השנה, וחלקם יגלשו לשנה הבאה מפני שההכשרות הן ממושכות וארוכות, נישאר עם כ-400-500 איש שלא מצאנו להם עבודה.

יעקב זיגדון: לאנשים האלה אני מציע פה הצעה שלא משרד המשפטים ולא משרד האוצר יאהבו אותה.

יעקב זיגדון: אנחנו ניסינו להפעיל את הטכניקה של משרות ממשלתיות, והנושא הזה לא הלך.

יעקב זיגדון: זה ייצר מפעל זבל שלם שבו כל החברות הממשלתיות פנו אליי ונתנו את כל הצעות העבודה שיש להן, אנחנו העברנו למפונים, הם הגישו קורות חיים, ובסוף זה רק בודדים נקלטו בחברות ממשלתיות, והתירוצים היו מגוונים ושונים: מ"אין תשובות" ועד "אין כישורים" ו"אין השכלה" – כל התירוצים הרגילים כשלא רוצים לקלוט.

יעקב זיגדון: אם אנחנו רוצים לסיים את העניין הזה ולמצוא עבודה לאותם 400-500 איש שהם הגרעין הקשה, כי אנחנו נשארים עם אלה שלא עזר להם לא הכשרה מקצועית, לא טיפול פסיכולוגי ולא שום דבר.

יעקב זיגדון: ההצעה שלי היא שהמדינה תחליט לקחת 300 משרות ממשלתיות ולתת אותם למפונים בכפייה על החברות הממשלתיות, זאת אומרת לא כמו עכשיו שאם בחברת חשמל חסר מהנדס חשמל היא תחפש מבין המפונים מהנדס חשמל – לא.

יעקב זיגדון: חברה ממשלתית תחויב במכסה מאוד קטנה ותקלוט מקרב המפונים אנשים בודדים ותמצא להם משרה מתאימה, לפי כישוריהם, בערך כמו שהיה להם בגוש קטיף עם הפחתה מסוימת והתאמה למה שקורה במשק החופשי.

יעקב זיגדון: הנימוק הוא מאוד ברור: מאחר שכל פעולת הפינוי הייתה התערבות כירורגית כפויה של המדינה במהלך הלא טבעי של הגירה פנימית, אם המדינה יכלה לעשות את זה בצד אחד של המשוואה גם בתחום התעסוקתי, אני מציע שהיא תעשה את אותה התערבות כירורגית כפויה והתערבות גם בשוק העבודה.

יעקב זיגדון: אמרתי, זה מה שהמשפטים והאוצר לא יאהבו - -

עמירה דותן: אתה אומר שמקבלי העבודה הם גרעין קשה, האם להערכתך הפתרון הזה ייתן מענה לאותם אנשים – האם הם ייענו לכך?

עמירה דותן: יעקב זיגדון: הם לא נענים כי המשרות שאנחנו מציעים להם הן לא משרות אטרקטיביות.

עמירה דותן: למי שהרוויח 15-20 אלף שקל בגוש קטיף זה ממש לא רציני שאני מציע לו להיות עובד ייצור בחרושת קטיף באשקלון, זאת עבודת ייצור ב-4,000-5,000 שקל.

עמירה דותן: זה לא רציני.

עמירה דותן: לכן מסה של משרות ממשלתיות תביא לשיעורי השמה מאוד גבוהים, ואז נתקרב ל-80%-90%.

עמירה דותן: בכלל המדינה 91% מכוח העבודה עובד, והלוואי שהיינו מגיעים לנורמה הזאת עם מפוני גוש קטיף.

עמירה דותן: חשוב לי שזה יצליח.

עמירה דותן: אני טוען שהמדינה יכולה להתערב בשוק העבודה, אף על פי שהיא נמנעה מזה עד עכשיו.

עמירה דותן: עד היום נתנו כלים תומכי השמה שמדרבנים את האנשים, אבל לא יכולנו לכפות התערבות בשוק העבודה ולדרוש מחברת החשמל לקלוט 30 אנשים מקרב המפונים.

עמירה דותן: באחוזים זה בטל בשישים לחברות האלה- -

עמירה דותן: אני מציעה שנקיים דיון פנימי בנושא שלנו כי חשוב לי שזה יצליח, שאנשים יקבלו את זה ושחברות תקבלנה את זה.

עמירה דותן: אנחנו צריכים לדבר על זה מעבר לשיחה כאן וצריכים לראות את ההשלכות של זה.

קריאה: - - -

יעקב זיגדון: החלטת ממשלה חייבה את החברות הממשלתיות לקבל את זכות הסירוב הראשונה מהמפונים בעניין משרות- -

עמירה דותן: את זה הבנו.

יעקב זיגדון: - -עשו את כל התרגילים כדי לא לקלוט את המפונים.

יעקב זיגדון: בסופו של דבר הם צודקים, כי הם אמרו, מה פתאום אתם מכתיבים לנו את מי לקבל לעבודה ואת מי לא.

יעקב זיגדון: ברור שאף אחד לא ירצה את זה ולא יאהב את זה- -

עמירה דותן: הרעיון יפה, נבדוק את זה קצת יותר לעומק ונראה אם אנחנו הולכים לכיוון הזה.

עמירה דותן: אתה אמרת שנושא התעסוקה הוא עד 31 בדצמבר 2006.

עמירה דותן: האם אנחנו צריכים לעשות משהו, האם המנהלת עושה בעניין חידוש - - -

יעקב זיגדון: אנחנו אמורים להציג למנכ"ל ראש הממשלה את הנושא הזה.

יעקב זיגדון: הוא קבע בזמנו את דיון על הערכת מצב לקביעת המשך הדיון או לא, לסוף נובמבר-תחילת דצמבר.

יעקב זיגדון: אם אין החלטה אחרת, ב- 31 בדצמבר כל סל ההטבות הייחודי למפוני גוש קטיף מסתיים.

עמירה דותן: לכן אני שואלת האם תצטכו את עזרתנו, אני רוצה לדעת כבר לפני 29 בדצמבר כדי שאוכל לעזור.

עמירה דותן: תודה.

צביה שמעון: אני רוצה להעיר עוד הערה לגבי יישובי הקבע.

צביה שמעון: יש בעיות קשות ולא פתורות, ולכן אני אומרת שנעשה הגרלה ב-1 בדצמבר.

צביה שמעון: המנהיגים של הקהילות חושבים איך נלך אם כל הבעיות לא נפתרו.

צביה שמעון: לכן אני מקווה שנפתור את הבעיה של בנים ממשיכים ושל מבני ציבור מחר בדיון אצל רענן, ואני מקווה שזה יהיה לשביעות רצונכם.

צביה שמעון: אני מאמינה שנוכל להגיע להסכמה.

צביה שמעון: בעניין העסקים באזור תעשיה ארז, ישבתי עם רענן דינור, עם התמ"ת ועם האוצר ונתבקשתם להציג נתונים.

צביה שמעון: הצוות שלנו יישב יחד אתכם ועם אנשי התמ"ת.

צביה שמעון: צריך להביא את זה בפני רענן דינור כדי שנוכל להחליט.

צביה שמעון: לכן תעשו כמה שיותר מהר, אני אבקש גם מהאנשים שלי לעשות את זה ככל שיותר מהר.

עמירה דותן: זאת אומרת, הכדור כרגע אצל- - -

קריאה: אנחנו רוצים לדעת מתי אפשר להיפגש ולהכין את זה- -

ישראלה אלימלך: אנחנו עדיין בשלב הדיונים.

ישראלה אלימלך: אין מקום שנקבע, אין תנאים שנקבעו, אין תאריך יעד ושום תוכנית, אפילו ערטילאית ככל שתהיה.

ישראלה אלימלך: זה משהו שמאוד מפריע לנו.

צביה שמעון: יש לכם הטלפון שלי.

צביה שמעון: אם יש עיכוב נקבע דיון ל- 14 בחודש.

צביה שמעון: את יודעת איך להשיג אותי.

ישראלה אלימלך: יש לי שאלה נוספת גם על הטיפול הכללי בהם.

ישראלה אלימלך: אנחנו יודעים שבעניין העסקים הטיפול רחוק מלהגיע לסיומו, העסקים מאבדים את הלקוחות, וכבר איבדו.

ישראלה אלימלך: חלקם נמצאים בשלבים שונים של פירעון.

ישראלה אלימלך: זה נושא שאנחנו לא מתבגרים עליו עד היום.

ישראלה אלימלך: מאחורי עסק עומדים אנשים.

ישראלה אלימלך: עובדים שאין להם תעסוקה זה פשוט בזבוז.

ישראלה אלימלך: יש 2 בעיות שאפשר לפתור במכה אחת, ולא עושים את זה.

צביה שמעון: אני מקווה שהמזכירות שלי צלצלו לקבוע אתכם פגישה.

צביה שמעון: אנחנו נקדם כמה שאפשר.

צביה שמעון: אמרו קודם שצריך לעבוד 24 שעות ביממה, כולל שישי-שבת, אז אני רוצה לומר לכם שמאז שהתמניתי לתפקיד נפסקו לי החיים.

צביה שמעון: גם בלילה כשאני ישנה 3-4 שעות אני חולמת על מפונים.

ישראלה אלימלך: המצב גרוע בצורה יוצאת דופן.

צביה שמעון: שבו אתנו, תביאו תמונה ונראה איך מתקדמים משם.

צביה שמעון: אבל אתם חייבים לעשות את העבודה הזאת.

עמירה דותן: הדיון ב- 14 בחודש הוא דיון עם התמ"ת ואיתם?

צביה שמעון: כן, יש צוות שנקבע.

ישראלה אלימלך: חוץ ממקור חלופי יש לנו בעיה מהותית שרוב העסקים- -

עמירה דותן: זה חד-משמעי גם עכשיו וגם בדיון שהיה אצלנו.

עמירה דותן: גם צביה אומרת כל מילה בסלע.

עמירה דותן: זה מאוד נכון מה שאת אומרת.

צביה שמעון: גם אם החקלאים ואנשי העסקים יחזרו לעבודה, הבעיה אצלך מצטמצמת מאוד מאוד.

צביה שמעון: הרבה אנשים יחזרו לעבודה ותהיה פחות בעיה של תעסוקה.

צביה שמעון: יש פה כמה נקודות: יש בעיה שהם טוענים שהפיצויים לא מספיקים.

צביה שמעון: אצלנו אנשי המקצוע טוענים שזה מספיק, ויש ויכוח; יש ויכוח שהפיצוי הוא על העסק ולא להקים אותו מחדש.

צביה שמעון: כלומר מקבלים על שווי העסק.

אורי אריאל: זה הויכוח הגדול.

ישראלה אלימלך: יש גם בעיות מנהלתיות: סחבת של פרסום החלטות, אי פרסום החלטות- -

עמירה דותן: ישראלה, כמשפטנית, איפה לדעתך אם פותרים את הנקודה הזאת אפשר ללכת צעד אחד קדימה?

ישראלה אלימלך: המקום הראשון זה הרצון.

ישראלה אלימלך: בפרשנות של החוק- -

עמירה דותן: - - - ישראלה אלימלך: הפרשנות העדכנית והמצמצמת של החוק לא מאפשרת לעסקים לקום מחדש.

עמירה דותן: ברגע שמפרשים את החוק בצורה פחות עדכנית ויותר מרחיבה יש אפשרות להקים עסק אחר.

עמירה דותן: זה מה שאנחנו רוצים.

עמירה דותן: אף אחד לא מחפש להתעשר, אף אחד לא מחפש לעשוק את המדינה.

עמירה דותן: כל מה שרוצים הוא להקים מחדש בארץ את העסק שהיה.

עמירה דותן: זה עושה שכל.

צביה שמעון: לשון החוק היא שאנשים מקבלים עבור העסק שלהם פיצוי.

צביה שמעון: אני מקווה שאנשים יקימו את העסק שלהם מחדש, ואני מקווה שזה יתקדם בדיון.

צביה שמעון: אני מקווה שנראה פערים ואיך אפשר לגשר עליהם.

צביה שמעון: זה נושא שנדון בוועדה מיוחדת וחלק מהאנשים פנו כבר לבית משפט על כך.

צביה שמעון: זה נושא מאוד חשוב וצריך להיות מטופל מידית.

צביה שמעון: אבל אם את שואלת אותי אם אני יכולה לטפל בזה לפחות בחודש הקרוב, התשובה היא לא- -

עמירה דותן: צביה אומרת בכנות שלא תוכל לטפל בזה בחודש הקרוב.

צביה שמעון: לכן נקבע צוות שיושב ועושה.

עמירה דותן: והצוות הזה יכול לטפל בזה מטעמך?

צביה שמעון: בוודאי.

עמירה דותן: זאת אומרת שכן יהיה טיפול.

ישראלה אלימלך: זאת הנקודה שהתחלתי בה.

ישראלה אלימלך: נקודת המוצא של הצוות הזה היא שהעסקים פוצו, ומבחינתם הם יכולים ללכת.

ישראלה אלימלך: שיקומו, שלא יקומו, זה לא מעניין אף אחד.

עמירה דותן: אז למה יש דיון?

ישראלה אלימלך: הדיון הוא במשרד התמ"ת, זה משהו אחר בעניין העברה, למצוא מקום חלופי.

עמירה דותן: אנחנו נקבע לנו דיון נוסף או חלק מדיון כדי לראות איך עוקבים.

עמירה דותן: אני רוצה לעשות את זה אחרי 14 בחודש כי אז אתם יושבים.

עמירה דותן: להתקשר אחרי 14 בחודש, ומשם ניקח את זה צעד אחד קדימה.

עמירה דותן: גם אנחנו נחיל על עצמנו את מה שביקשנו מהמנהלת, להגביר את הקצב.

עמירה דותן: מישהו רוצה להוסיף לנושא הזה?

דבי רוזן: אני מניצן.

דבי רוזן: הבעיה של עסקים, בפרט של עסקים קטנים היא לא חדשה- -

עמירה דותן: אנחנו לא הגענו לשם, אנחנו בנושא של ארז.

עמירה דותן: צביה רוצה לגמור את הסקירה שלה, ואז כל אחד יוסיף.

צביה שמעון: אמרתי שבעניין החקלאות יש בעיות.

צביה שמעון: אנשים לא חזרו לחקלאות.

צביה שמעון: 39 חקלאים קיבלו קרקעות והקימו חממות.

צביה שמעון: לאור ההצלחה של חלקם או של רובם, הייתה עלייה לרגל של חקלאים, ויש הרבה פניות ובקשות לקרקע חקלאית.

צביה שמעון: מי שעשה עד עכשיו מצליח.

צביה שמעון: הנושא נדון בוועדה להסרת חסמים ומטופל.

צביה שמעון: בנושא החברתי יש בחוברת יש דוח מפורט איזה קורסים וסדנאות נעשו בתחום הזה.

צביה שמעון: אנחנו עובדים בשיתוף פעולה מאוד הדוק עם משרד הרווחה ועם משרד החינוך ומשלבים את הפעילות שלנו כדי שלא תהיה כפילות וגם כדי שנכסה את כל התחומים.

יעקב רוזברג: הצרה שזה נעצר בגבול מסוים, וצפונה זה לא גולש.

צביה שמעון: מה זה "צפונה"?

יעקב רוזברג: החבר'ה של יד חנה למשל צריכים טיפול.

יעקב רוזברג: אנחנו עם 9 אנשים שנפגעו וסובלים מהתקפי לב ומסרטן, שלכל הדעות נגרמים ממתח.

יעקב רוזברג: עד היום הם לא טופלו.

יעקב רוזברג: אמרנו שצריכים לטפל בקהילה כקהילה, אמרנו שצריכים לצאת לפעילות הפוגה.

יעקב רוזברג: אז דוחפים לנו כל פעם את בית-הויז שדורשים 750 שקל למשפחה ליום.

יעקב רוזברג: המשפחות שלנו כבר אוכלות את הפיצויים.

יעקב רוזברג: אין להם פתרון.

יעקב רוזברג: הפתרון צריך להיות פיזית בקהילה, כלומר להרחיב את מה שמותר לעשות בקהילה עם הכספים שהמשרד שלכם מקציב לקהילה ולהקדיש אותם.

יעקב רוזברג: זה מגיע צבוע.

יעקב רוזברג: אם את צריכה להזיז את - - - את לא יכולה לעשות, ואנחנו בבעיה רצינית בזה.

צביה שמעון: נמצא פה דניאל סטרום שממונה אצלנו על התחום הזה, והוא תכף ישיב- -

יעקב רוזנברג: הוא בטח ייתן לי את התשובה שחגי דפנה עובד, ואיריס מסתובבת ועובדת.

יעקב רוזנברג: הם עובדים, אבל בקהילה אין כלום.

צביה שמעון: נשמע אותו אחר-כך.

צביה שמעון: חשוב לומר שהתקציב היה 9 מיליון שקלים, ואנחנו העלינו אותו ל-26 מיליון שקלים מכיוון שאנחנו רואים חשיבות רבה בתחום הזה.

צביה שמעון: העלינו את התקציב והגברנו את הפעילויות.

צביה שמעון: אנחנו גם הקמנו ועדה לסיוע חברתי בשביל המשפחות שלא הלכו לאתרי קרווילות או לאתרים מאורגנים שלנו ולא הוכרו כקהילה שזכאית, על-פי סעיף 85.

צביה שמעון: הוועדה הזאת הוציאה, כמה, דניאל?

דניאל שטרול: התכנסה פעמיים והוציאה למעלה מ-150 אלף שקל, ויש עוד תקציב לעסק הזה.

צביה שמעון: ויש עוד תקציב לעסק הזה.

קריאה: מה איתנו, אנחנו גרים בנתניה.

צביה שמעון: אני מציעה שתפנו אליו אחר-כך.

צביה שמעון: הדוח שיש בידיכם מבוסס על חומר של משרד החינוך ושל משרד הרווחה.

צביה שמעון: כמובן, מאמנים ממשיכים לעבוד, אישרנו אותם שוב.

צביה שמעון: בסך-הכל המצב לא פשוט, אבל יש שיפור, ואנשים רואים אור בקצה המנהרה.

צביה שמעון: הנוער מעסיק אותי, יש בעיות לא קלות.

צביה שמעון: מכיוון שזה דור העתיד אני משתדלת שיהיה דגש על פעילות לנוער.

צביה שמעון: אני שואפת שכל המשפחות יהיו מטופלות בכל התחומים ובכל הנושאים, החל מהילדים ועד המבוגרים.

עמירה דותן: כיוון שאנחנו צריכים בעוד כמה דקות לפנות את האולם אני מבקשת ממך צביה לסיים כאן.

עמירה דותן: נבקש לשמוע מליאור ומזאב על דגשים ונבקש מחנה לעשות ישיבת המשך כי לא מיצינו אותה.

עמירה דותן: זה יהיה אחרי 14 בחודש, אחרי לכיש ואחרי כל מיני בדיקות שזיגדון עושה.

עמירה דותן: נוכל לראות גם איפה עומדים דברים שנאמרו כאן.

עמירה דותן: ליאור, בבקשה.

ליאור כלפה: צהריים טובים.

ליאור כלפה: תודה לחברי הכנסת על הפעילות.

עמירה דותן: לא צריך לומר תודה, זאת חובתנו ותפקידנו.

ליאור כלפה: אני רוצה לומר לצביה את מה שאמרתי לרענן דינור ולהראל בלינדה.

ליאור כלפה: אנחנו, תושבי גוש קטיף וצפון השומרון שומעים את הדברים האלה מאות פעמים.

ליאור כלפה: במשך השנה ו-4 חודשים חלק מהחברים נמצאים בדיונים כאלה ואחרים ופגישות.

ליאור כלפה: עד הבחירות הייתה מתכונת מסוימת, אחרי הבחירות הייתה מתכונת אחרת.

ליאור כלפה: כבר מתוסכלים.

ליאור כלפה: אני לא צריך לומר לכם מה קורה בשטח.

ליאור כלפה: בחלק מהפעילות בשטח המשמעות היא שאנחנו עדים להתרסקות של ההנהגה ושל הקהילה כי עם כל הכבוד בשטח לא מכירים אף אחד.

ליאור כלפה: מכירים את המנהיגות המקומית של הקהילה, ואנחנו קרובים מאוד למצב שאולי אחריתו מי ישורנו.

ליאור כלפה: אם לא יקרה משהו בתקופה הקרובה אנחנו נגיע להתרסקות שאף אחד לא יוכל לשקם אותה, ואני לא אומר את זה מהשפה לחוץ כי זאת המציאות בשטח.

ליאור כלפה: יש קהילות קצת יותר חזקות שאוויר הנשימה שלהן יותר ארוך.

ליאור כלפה: אנחנו רואים את זה במפגשים שהיו בשבועות האחרונים – יש קהילות שכבר הייתה הדחה של מזכירות.

ליאור כלפה: לא יתנו 100 ימי חסד למזכירות החדשה.

ליאור כלפה: המנהיגות הקהילתית היא זאת שעומדת ביום-יום.

ליאור כלפה: אפשר לעקוב באתר קטיף-נט ולראות מתי נפגשים ומה היה.

ליאור כלפה: איך אמר לי מישהו מאחת הקהילות: טוב, נפגשתם, מה עם הבשר, מתי אוכלים?

ליאור כלפה: אין ספק יכול להיות שבמשרדים השונים נעשים דברים והעבודה רבה והמאמצים מרובים.

ליאור כלפה: ראש הממשלה אמר לפני שבוע שצריך לקצר את הביורוקרטיה.

ליאור כלפה: באותה ישיבה עלה נושא פעוט על מרכז מסחרי בניצן שהתקבלה החלטה שלו כשהיה שר התמ"ת להקים מרכז מסחרי בניצן.

ליאור כלפה: באותה ישיבה הנושא לא קיבל את המענה, נדחה הצידה.

ליאור כלפה: כרגע הטיפול הוא אצל שרית דנה.

ליאור כלפה: כדי לטפל בו צריך החלטה של שר הפנים לגבי ייעוד הקרקע כי היא מיועדת רק למבני ציבור ולבתי מגורים.

ליאור כלפה: זאת המציאות היום.

ליאור כלפה: זה לא משרד אחד ולא שניים – פעם זה מנהל מקרקעי ישראל, לאחר מכן זה יכול להיות החברה הכלכלית באשקלון, לאחר-מכן זה יכול להיות היישוב אמציה, משרד המשפטים.

ליאור כלפה: לצערי הרב, אני לא רואה הגרלות בינואר.

עמירה דותן: בדצמבר.

עמירה דותן: עד 15 בדצמבר.

ליאור כלפה: אני לא רואה הגרלות בדצמבר כי יש נושאים שהקהילות לא יוכלו ללכת בלעדיהם.

ליאור כלפה: נכון, כשהתחלנו את התהליך היו לנו רשימות ארוכות.

ליאור כלפה: גם אנחנו הבנו באיזשהו מקום שאנחנו צריכים להצטמצם.

ליאור כלפה: זה בא בויכוחים פנימיים בתוך הקהילות.

ליאור כלפה: היום דעתי היא שאין דרך להצטמצם, לכן אני לא אופטימי לגבי ההגרלות, ולא מכיוון שאני רוצה להשחיר את התמונה.

עמירה דותן: למה אתה לא רואה את ההגרלות?

ליאור כלפה: צביה יודעת, ובעקבות זה היא ירדה בשבוע שעבר לניצן כדי לקדם את הנושא.

ליאור כלפה: אולי יש ניסיון לקדם ולפתור את הבעיות, אבל יש נקודות מאוד מרכזיות.

ליאור כלפה: למשל, לגבי הדור הצעיר והלא זכאים; יש בעיה של מבני ציבור: לכאורה עמדת האוצר רחוקה מאוד כרחוק מזרח ממערב מכל עמדה של משרד השיכון, יש עמדת אמצע, ויש עמדת המנהלת שהיא יותר קרובה- -

עמירה דותן: כלומר לפני שפותרים את הבעיות האלה לא ילכו להגרלה, וזה מעכב.

ליאור כלפה: נכון.

ליאור כלפה: אנשים רוצים לדעת שהתהליך ודאי, שיש לו "דד-ליין" ויעד.

ליאור כלפה: נציג הגולף יפרט אחר-כך איפה הדברים עומדים.

ליאור כלפה: אנחנו שמחים שבחודש וחצי האחרון יש מעורבות וישיבות אינטנסיביות בנושא, אבל לנו נמאס.

ליאור כלפה: כשיושב על שולחן היועץ המשפטי לממשלה נושא היישובים הלא מוכרים למעלה מ-3 חודשים זה כבר שערורייה.

ליאור כלפה: המשפחות האלה רוצות תשובות.

ליאור כלפה: יש משפחות שמחכות.

ליאור כלפה: השמאי הממשלתי מעכב את הנושא השערורייתי הזה של השמאות.

ליאור כלפה: כבר בדיון הקודם ביקשנו ממבקר המדינה לחקור אותו לעומק – ואני אומר בשיא העדינות – מכיוון שיש רישום כוזב במסמכים.

ליאור כלפה: לא יכול להיות ששמאי א' הגיע לשטח ועשה שמאות והוציא דוח, ולאחר-מכן שמאי ב' שלא היה בשטח מוציא דוח אחר.

ליאור כלפה: זה חלק מהדברים שבגללם האוכלוסייה שלנו כבר מתוסכלת, היא מאבדת את האמון גם במנהיגות שלה.

ליאור כלפה: אני לא אומר שלא נעשים דברים טובים, יש גם התקדמות בנושאים מסוימים, אבל יש משפחות שגרות בכרמיה ובאור הנר, והבעיה מוכרת.

ליאור כלפה: משפחת נגר היא או-טו-טו בחוץ מכיוון שבמסגרת היישובים הלא מוכרים נגמר לה החוזה.

ליאור כלפה: יש משפחות שהלכו לגור בשכירות באשקלון ובכל מיני ערים בארץ, ושכר הדירה של השנה השנייה שלהם עדיין בספק.

ליאור כלפה: יישוב הקבע שלהם עדיין לא ברור, עוד לא התחילו לבנות.

ליאור כלפה: לשמחתי, חברי הכנסת נתנו פטור מהנחה לתיקון חוק פינוי-פיצוי.

ליאור כלפה: אני שמח שגם יושב ראש הקואליציה תומך בזה וגם חברי הכנסת מהקואליציה.

ליאור כלפה: משרד ראש הממשלה, מנהלת סלע, משרד האוצר, קחו את חוק פינוי פיצוי עם הבעיות שיש בו – אין דרך אחרת לפתור את הבעיות.

ליאור כלפה: עסק שהיה בגוש קטיף לא נמכר, צריך להחזיר לו ערך כינון כי הוא היה ממשיך בעסק שלו.

ליאור כלפה: אל תסתכלו על המאזן שלו.

ליאור כלפה: הוא יכול היה להמשיך בעסק שלו, להרוויח מה שהרוויח ולחזור לבית כאב גאה שעובד.

ליאור כלפה: היום הוא יושב כמו סמרטוט בבית, ויש לזה השלכות נוספות בתוך התא המשפחתי.

ליאור כלפה: צביה הזכירה במשפט אחד את נושא הנוער.

ליאור כלפה: כולנו רוצים להחזיר לנוער את האמון במדינה.

ליאור כלפה: לנו כמנהיגות יש רצון להחזיר את הנוער שלנו למסגרות, לערכים, כמו שהיה לפני-כן.

ליאור כלפה: אנחנו שמחים שהדברים האלה נמצאים במסלול, אבל הגיע הזמן שלא חברי הכנסת ידחפו את תיקון החוק.

ליאור כלפה: ראש הממשלה עצמו צריך לקחת את הנושא הזה קדימה ולפתור את הבעיות האלה.

ליאור כלפה: אנחנו מוכנים חודשיים לשבת בצד ולא לדבר, אבל נדע שבעוד חודשיים נעלה על מסלול חדש וברור עם תאריכים ברורים.

עמירה דותן: תודה לך ליאור על כל העבודה.

זאב אלקין: גם מהדיון הזה אני יוצא מאוד מתוסכל.

זאב אלקין: עם כל ה"יישר כוח" לכל העוסקים במלאכה אני מרגיש שעד עכשיו אנחנו נכשלים במשימה.

זאב אלקין: אם יש נושא שהמדינה הגדירה אותו בסדר עדיפויות גבוה, ובכנסת יש שדולה שאין כמעט שווה לה בגודל, חוצה קואליציה-אופוזיציה, ויש מנהלת מיוחדת שהמדינה הקימה כדי לתאם את הנושא, ויש ישיבות על הסרת חסמים, זה הנושא הזה.

זאב אלקין: כמעט אין נושאים שמטופלים באותה תשומת לב ובידי אנשים באותה איכות כמו הטיפול במפונים.

זאב אלקין: אם התוצאה היא כזאת זה מלמד על בעיה מאוד עמוקה בכל סדרי השלטון שלנו ובדרך ההתנהלות שלנו.

זאב אלקין: אני כבר לא יודע אם יש מכך מוצא, אבל אם יש אני אציע כמה נקודות שבלעדיהן שום דבר לא יזוז: ראשית, לוח זמנים מאוד מוגדר וברור גם מתוך ידיעה שאני לא זוכר לוח זמנים בנושא הזה שהצליחו לעמוד בו.

זאב אלקין: אותו כביש מסכן שהזכירו כאן משומריה לאמציה, אני עצמי ראיתי ניירת שעל-פיה הכביש היה צריך להיות מוכן לפני חודש וחצי.

זאב אלקין: עכשיו אנחנו שמחים שקיבלנו את האישורים ונכנסנו עם הכביש הזה לחורף, והילדים לא יכולים לנסוע, ועדיין אין לוח זמנים חדש מתי יסללו אותו.

זאב אלקין: אני רק שואל את עצמי, אם תוכנית ההתנתקות הייתה מבוצעת כך בלי לקבוע לוח זמנים, אלא היו אומרים שהפינוי ייעשה בדרך המהירה האפשרית, איפה היינו היום- -

יעקב רוזנברג: בבית.

יעקב רוזנברג: איפה שהיינו עד אז.

זאב אלקין: נכון.

זאב אלקין: או שהיו קובעים לוח זמנים ועומדים בו באותה הצלחה כמו כאן.

זאב אלקין: אם יכלו לעמוד שם בלוח זמנים ויכלו לקבוע בהחלטת ממשלה - -

עמירה דותן: זאת הנקודה.

עמירה דותן: - - צריכה להיות, לפחות בנושא מגורי הקבע, החלטת ממשלה ברורה, ואני מבקש מיושב ראש הוועדה לצאת בקריאה לממשלה ולמנהלת לקדם לוח זמנים ברור למעבר למגורי קבע.

עמירה דותן: בלי זה שום דבר לא יזוז, להערכתי.

עמירה דותן: לכולם ברור שהתכנון הראשוני של חוק פינוי-פיצוי מבחינת לוח הזמנים לא עומד במבחן המציאות.

עמירה דותן: זה מחייב את כל המערכת לתת תשובות כבר היום.

עמירה דותן: המערכת חייבת להתכנס ולהחליט איך היא מגיבה על המציאות שלא עומדים בלוח הזמנים המקורי שהחוק בנה עליו.

עמירה דותן: לדוגמה, השאלה הכבדה ביותר היא סוגיית הדיור הזמני מעבר לשנתיים.

עמירה דותן: אי-אפשר לחכות עם זה עד שיחלפו שנתיים, חייבים לתת תשובות עכשיו.

עמירה דותן: חייב להיות לוח זמנים למתן תשובות, ובעיניי זה ממש או-טו-טו – עד סוף השנה הקלנדרית מקסימום כי אי-אפשר להשאיר את האנשים באי-ודאות בנושא הזה.

עמירה דותן: אם זה היה נפתר הרבה מאוד ויכוחים שנשארו בעניין חתימת החוזים היו נפתרים גם-כן.

עמירה דותן: אם המנהלת הייתה יוצאת בדברים מאוד ברורים על הסוגייה הזאת- -

צביה שמעון: אבל זה לא קשור.

זאב אלקין: ממה שאני יודע זה כן קשור.

זאב אלקין: בלי פתרון לנושא הזה האווירה לא תשתפר, אלא להפך – הלחץ רק ילך ויגבר.

זאב אלקין: זאת רק דוגמה אחת.

זאב אלקין: יש עוד כמה סוגיות שקשורות לכך שחוק פינוי פיצוי נבנה לפי לוח זמנים מסוים שהמדינה לא עומדת בו.

זאב אלקין: על זה אין היום ויכוח.

זאב אלקין: נושא שלישי שעברנו עליו במהירות, אבל אותי הוא מאוד מטריד, זה ילדים ונוער.

זאב אלקין: אף על פי שהמצב הולך ומחמיר בנושא הזה יש קיצוץ במשאבים.

זאב אלקין: משרד החינוך מקציב השנה הרבה פחות ממה שהקציב בשנה שעברה.

זאב אלקין: למזלנו, הוקצבו משאבים, אבל כל מי שמשווה את חבילת הסיוע של שנת הלימודים הקודמת לעומת שנת הלימודים הזאת רואה הבדלים מאוד ברורים, והמשרד גם לא מסתיר את זה.

צביה שמעון: חלק מהדברים פתרנו.

צביה שמעון: לדעתי, נשאר מפעל ההזנה ועוד - -

זאב אלקין: אבל את יודעת יותר טוב ממני שיש דברים לא פתורים.

זאב אלקין: ייעוץ פסיכולוגי פתור פחות או יותר, ייעוץ חינוכי – לא.

זאב אלדד: פתור.

זאב אלקין: ממתי?

זאב אלדד: אין דבר כזה מחסור בשעות ייעוץ.

זאב אלדד: בכל בתי-הספר של המפונים אין בעיה בשעות ייעוץ, כולל בבית-הספר החדש בניצן.

זאב אלדד: יש בעיות אחרות, אבל לא בשעות ייעוץ.

זאב אלקין: יש עוד בעיות.

זאב אלקין: יש בעיות של תגבור שעות.

זאב אלקין: אבל גם מה שאתה אומר כרגע מעורר בי סימן שאלה משתי סיבות: או שהמדינה זרקה כסף בשנה שעברה כי ההקצבה השנה היא הרבה יותר קטנה ממה שהייתה בשנה שעברה; או שיודעים לעשות נסים – עם הרבה פחות כסף נותנים בדיוק אותה תוצאה שהייתה קודמת.

זאב אלקין: זה נשמע לי מוזר, ואני חייב להגיד לך שמהסיור של הוועדה לזכויות הילד לא התרשמנו שהנושא הזה פתור, שלא לדבר על התקציב ברווחה.

זאב אלקין: שם שמענו שסימן שאלה גדול מרחף מעל תקציבי רווחה בנושא הנוער.

זאב אלקין: כאן איכשהו עברנו על זה- -

עמירה דותן: לא עברנו.

עמירה דותן: לא הגענו לזה.

זאב אלקין: זה נושא שהוא רחוק מלהיות פתור.

זאב אלקין: נושא אחרון שלא התייחסת אליו הוא שהרי זה לא סוד שיצאה לדרך הרכבת של תיקוני חקיקה.

זאב אלקין: חיכינו שהממשלה תוציא את הרכבת הזאת ביוזמתה, והיא לא עשתה את זה.

זאב אלקין: זה יצא ביוזמת חברי כנסת וחתומים עליה למעלה מ-60 חברי כנסת.

זאב אלקין: אם היו מכריעים את הרוב על-פי חתימות, יש כבר רוב להצעת החוק הזאת.

זאב אלקין: אגב, רובם מהקואליציה, לא מהאופוזיציה.

זאב אלקין: לא מפתיע אותי שהיום זה קיבל פטור מחובת הנחה בוועדת הכנסת.

זאב אלקין: להערכתי, אם מישהו ינסה לחסום את הרכבת הזאת זה לא יהיה פשוט.

זאב אלקין: על כן עולה השאלה מה ההשלכות של כל התהליך הזה על כל הנושא כי יש הרבה מאוד חסמים שזה אולי יפתור.

זאב אלקין: ויכול להיות, כמו שדיבר גם ליאור, שכדאי לממשלה לחשוב לנסות לזרז את היוזמה הזאת אולי בהכנסת תיקונים מטעמה, וגם לחשוב איזה חסמים ייפתרו בזירוז התהליך הזה שכפי שכולם רואים אי-אפשר לפתור בדרך אחרת.

זאב אלקין: זה ישנה את כל כללי המשחק אם הרכבת הזאת תגיע לתחנה הסופית, ולהערכתי, היא יכולה להגיע ומהר לאור האווירה שנוצרה.

צביה שמעון: מהמעט שדיברנו אתה יודע שאני לא מתחמקת משום דבר.

צביה שמעון: מסרתי דוח סטטוס ולא עניתי על שאלות.

צביה שמעון: התשובה שלנו בעניין תיקוני החקיקה הייתה חדה וברורה: ראש הממשלה לא רוצה לפתוח את החוק.

צביה שמעון: אמרנו והצהרנו שנתנגד לפתיחת החוק, אלא אם-כן יישאר נושא לא פתור ולא פתירים.

צביה שמעון: לכן הוקמה ועדת החסמים שבאה לפתור את אותן בעיות שמי שיזם את החקיקה- -

זאב אלקין: - - -

צביה שמעון: אני יודעת שגם אתה.

צביה שמעון: אם יהיו נושאים שאנחנו חושבים שצריך לשנות והם לא פתירים, נבוא אליכם ונאמר לכם שאנחנו מוכנים לפתוח נקודות מסוימות על דעת ראש הממשלה.

צביה שמעון: אם לא אז ראש הממשלה לא בעסק.

זאב אלקין: אם זה יעבור כחוק תהיו מוכנים ללכת על-פיו.

עמירה דותן: אני מבקשת לראות בזה פרק ראשון של הישיבה.

עמירה דותן: הפרק השני יהיה מהר מאוד.

עמירה דותן: ביקשתי מחנה לזמן את כולנו להמשך הדיון הזה כי הוא נקטע באיבו.

עמירה דותן: בהמשך הדיון יהיו כולם וניכנס לעומקם של דברים כי כפי שאנחנו מבינים מה שכתוב כאן זה לא מה שמרגישים בשטח.

עמירה דותן: אני רוצה לאמץ את האמירה שלך, חבר הכנסת זאב אלקין, ולבקש מראש הממשלה שכפי שעשו את הפינוי ייתנו כעת את הפתרון למפונים.

עמירה דותן: אנחנו רואים שהסגנון שהדברים נעשים עכשיו לא עובד.

עמירה דותן: עם העבודה המדהימה של צביה, של זיגדון ושלנו, עדיין אנחנו רואים את ישראלה ואת החברים האחרים במצב שהיינו בו לפני כמה שבועות או כמה חודשים.

עמירה דותן: אני לא רוצה למנהיגות אחרת או להרמת ידיים.

עמירה דותן: אני לא רוצה להגיע למצב שהתסכול והיאוש יביאו לדברים אחרים.

עמירה דותן: זה באמת בידינו, ואנחנו קוראים לראש הממשלה וכמובן למנהלת סל"ע לראות מה עושים כדי להחיש צעד.

עמירה דותן: בהחשת הצעד אין יותר מ-24 שעות ביממה.

עמירה דותן: אבל או במקום לעשות 10 דיונים לעשות דיון אחד עם כולם, או למצוא תחליף אחר כדי להבין את החוק החדש.

עמירה דותן: כשחוקקו אותו אף אחד לא חשב שהוא יגיע לפירושים שישראלה מדברת עליהם היום.

עמירה דותן: אולי באמת הגיע הזמן לשבת עם המקצוענים האלה ולומר שהפירוש יהיה מחבק ומאפשר במקום פירוש מגדיר ומסייג.

עמירה דותן: דבי, בבקשה.

דבי רוזן: אני רוצה לגעת בנושא היישוב הזמני של בוסתן הגליל.

דבי רוזן: זה היישוב היחיד שלא נבנו לקהילה שלו קרוונים.

דבי רוזן: האנשים האלה משלמים שכר דירה גבוה הרבה יותר ממה שהמדינה הקצתה להם – מי משלם את ההפרש?

דבי רוזן: הבטיחו ל-4 חקלאים באותה קהילה קרקע חקלאית בצפון, ועד היום לא ניתנה להם תשובה.

דבי רוזן: אחד מהם כבר חזר אלינו לניצן.

דבי רוזן: לגבי תעסוקה, מר זיגדון.

דבי רוזן: האם חשבתם לתת סיוע ביוזמה אישית לחקלאים?

דבי רוזן: יש הרבה אנשים שרוצים ליזום אישית.

עמירה דותן: זה חוסר כבוד גם לאנשים וגם לבעיות הקשות מאוד שאת מעלה.

עמירה דותן: רק לומר אותם ולא לטפל בהם – אני מרגישה עם זה מאוד לא נוח.

עמירה דותן: כאן יושבת קבוצת האומנים שאני חייבת להם הרבה מאוד תשובות גם על הבטחות שהבטחנו בכנסת הזאת, גם על הצגת עבודות וגם על מקומות שבהם הם יוכלו להשיג את הדברים.

עמירה דותן: יש המון פעולות שאנחנו רוצים לתת להם פתרונות וגם להאיר אותם ולהעיר עליהם מהמקום שבו הם נמצאים.

דבי רוזן: הבעיה של אומני גוש קטיף היא אותה בעיה כמו אותן בעיות בצפון השומרון.

מנחם וגשל: ראוי שיירשם שתקציב 2007 יימשך כפי שהיה בשנת 2006, כך שהעננה הוסרה.

זאב אלקין: מצוין.

עמירה דותן: זאב לפחות מתחיל לחייך.

עמירה דותן: תודה רבה לכולם, נתראה בעוד שבוע.